Iulia Lavinia Falcan

Într-o viață plină de îndoieli și drumuri închise, artiștii plastici sunt capabili, prin creațiile lor originale, inspirate și inteligente să înfrumusețeze prezentul, atât pentru ei cât și pentru iubitorii de artă și frumos și să-l prezinte ca pe un farmec al viitorului. Aceste idei mi-au umplut mintea și imaginația când mi-a căzut în mână un album de artă, pe care răsfoindu-l am dat de lucrări plastice, picturi, semnate de Iulia Lavinia Falcan. Privind cu mare atenție lucrările domniei sale, am constatat că artista foarte talentată și inspirată trăiește prezentul ca pe un viitor fermecat, ca pe un cântec de iubire, ca pe o plăcută simfonie cromatică metamorfozată. În anii studenției am cochetat cu această nouă gândire a imaginii și compoziției spațiului, dar nu am reușit să redau această prospețime plină de sonoritate cromatică, precum Iulia Lavinia Falcan, care a dat frumuseții compozițiilor o frumoasă stare de echilibru prin folosirea unei coloristici bine alese. Într-o publicație cu mulți ani în urmă, criticul de artă Aristotel Bunescu, a scris despre subsemnatul că am cucerit culorile, dar nu o cunoscuse pe Iulia Lavinia Falcan, absolventă UNARTE, care s-a bucurat de numeroase premii pentru pictură și design, modă, amenajări interioare. Mă bucur că ceea ce gândesc despre artista plastică Iulia Lavinia Falcan va apărea în “Independența română – Independența prin cultură”, revistă cu conținut istoric, literar și artistic, de atitudine moderată fondată de către Fundația literar-istorică “Stoika”. Cititorii revistei din țară și de peste hotare vor admira lucrările artistei Iulia Lavinia Falcan, care cromatic transformă visele și aspirațiile, într-o îmbucurătoare palpabilă realitate artistică. P.S. Iulia Lavinia Falcan dovedește prin arta sa că “nu există nimic care să apară și să crească de la sine… nu există nimic la care să nu îndrăznească imaginația omului”. (Carus Titus Lucretius)

Pictor Prof. Cojocaru Vergil-Cover – membru UZPR, UAPR București

Contents